Document ID: /roh_data/filtered/fineweb-2-filterrobots_roh.jsonl.gz/11829

Per las translaziuns en las trais linguas uffizialas (tudestg, franzos e talian) èn responsabels ils suandants servetschs da l’administraziun federala:
- ils Servetschs linguistics centrals da la Confederaziun, suttamess a la Chanzlia federala
- ils Servetschs linguistics centrals dals departaments
- las translaturas ed ils translaturs dals singuls uffizis federals
Da las translaziuns en englais s’occupan in servetsch linguistic central che fa part da la Chanzlia federala sco er las translaturas ed ils translaturs dals departaments e dals uffizis federals. Il Servetsch linguistic rumantsch è medemamain suttamess a la Chanzlia federala. El cumpiglia ina suletta persuna che coordinescha las translaziuns da l’entira administraziun federala.